**Kristina Vogel** (s. 10. marraskuuta 1990 Leninskoje. Kirgisia) on uransa lopettamaan joutunut saksalainen ratapyöräilijä. Hän on kaksinkertainen olympiavoittaja, 11-kertainen maailmanmestari ja nelinkertainen Euroopan-mestari.

Vogelin ura joutui vaakalaudalle huhtikuussa 2009, kun hän törmäsi pyöräillessään pikkubussiin ja lensi auton tuulilasista läpi. Onnettomuudessa häneltä lähti kuusi hammasta, etenkin kasvoihin tuli syviä haavoja ja yksi selkänikamista murtui kummaltakin puolelta niskaa. Myös poskien ja käsien luita murtui. Tuolloin 18 vuoden ikäinen Vogel joutui olemaan sairaalassa neljän viikon ajan, mistä kaksi vuorokautta hän vietti keinotekoisessa koomassa. Päästyään pois sairaalasta Vogel teki kuntoutusjakson aikana määrätietoista työtä toipuakseen kuntoon. Hän pystyikin osallistumaan Tanskassa pidettyihin ratapyöräilyn maailmanmestaruuskilpailuihin 2010. Niissä Vogel sijoittui viidenneksi henkilökohtaisessa kisassa ja kuudenneksi parisprintissä, jossa hänen parinaan oli Miriam Welte.

Vogel voitti Melbournessa järjestetyissä ratapyöräilyn maailmanmestaruuskilpailuissa 2012 pronssia keirinissä ja Miriam Welten kanssa MM-kultaa joukkuesprintissä. Samoissa kisoissa Vogel ja Welte tekivät joukkuesprintin maailmanennätyksen ensin karsinnassa ja myöhemmin uudelleen finaalissa. Lontoon olympialaisissa Vogel voitti Welten kanssa joukkuesprintin kultaa kilpailun alun perin voittaneen kiinalaisparin tultua hylätyksi. Rio de Janeiron olympialaisissa hän voitti eräajon kultaa ja joukkuesprintin hopeaa.

Minskin MM-kilpailuissa 2013 Vogel sai kultaa joukkuesprintissä ja hopeaa eräajossa. Calissa 2014 hän voitti maailmanmestaruuden eräajossa, keirinissä ja joukkuesprintissä. Saint-Quentin-en-Yvelinesin MM-kilpailuissa 2015 hän voitti eräajon maailmanmestaruuden. Lontoon MM-kilpailuissa 2016 hän voitti keirinin maailmanmestaruuden sekä sai pronssia eräajossa ja joukkuesprintissä. Hongkongin MM-kilpailuissa 2017 hän sai kultaa eräajossa ja keirinissä sekä pronssia joukkuesprintissä. Apeldoornissa 2018 hän voitti eräajon ja joukkuesprintin maailmanmestaruudet.

Vogel voitti Euroopan-mestaruuden eräajossa 2013 ja 2017 sekä keirinissä 2014 ja 2017. EM-hopeaa hän on saavuttanut eräajossa 2010, keirinissä 2013 sekä joukkuesprintissä 2013, 2014, 2015 ja 2017. EM-pronssia hän on saanut joukkuesprintissä 2010 ja 2011 sekä eräajossa 2014 ja 2015.

Vogel on voittanut myös useita junioreiden maailmanmestaruuksia: 500 metrin aika-ajon, eräajon ja joukkuesprintin 2007 sekä 500 metrin aika-ajon, eräajon ja keirinin 2008. Junioreiden EM-kilpailuissa hän sai kultaa 500 metrin aika-ajossa ja eräajossa sekä pronssia keirinissä 2007.

Kesäkuussa 2018 Vogel törmäsi harjoituksissa Cottbusin velodromilla miespyöräilijään ja sai selkäydinvamman ja on halvaantunut vyötäröstään alaspäin.

Lähteet
-------

1. 1 2 3  Kristina Vogel *NBCOlympics.com*.  2012. NBCUniversal.  Arkistoitu 7.7.2012. Viitattu 10.7.2012. (englanniksi)
2. 1 2 3 4  Saarinen, Ossi: Järkyttävästä onnettomuudesta selvinnyt pyöräilijä malttavaisena Lontooseen *Yle.fi*.  10.7.2012. Yle. Viitattu 10.7.2012.
3. 1 2 3 4 5  Kristina Vogel *cyclingarchives.com*. Viitattu 4.2.2018. (englanniksi)
4. ↑  Vogel, Kristina: About me *Kristinavogel.de*. Viitattu 10.7.2012. (englanniksi)
5. 1 2 3 4  Track Cycling - Kristina VOGEL *the-sports.org*. Viitattu 2.4.2018. (englanniksi)
6. ↑  Aubrey, Jane: Germany set new world record twice en-route to rainbow jersey *Cyclingnews.com*.  4.4.2012. Future Publishing Limited. Viitattu 11.7.2012. (englanniksi)
7. ↑  Olympiavoittajat diskattiin minuutteja kisan jälkeen *mtv3.fi*.  2.8.2012. Viitattu 7.8.2012.
8. ↑  Women's Team Sprint *tissottiming.com*. Viitattu 7.3.2016. (englanniksi)
9. ↑  Junior World Championships – CM Jr (Germany’s Vogel gets a hat trick) *Cyclingnews.com*.  Heinäkuu 2008. Future Publishing Limited. Viitattu 10.7.2012. (englanniksi)
10. ↑  Ratapyöräilyn olympiavoittaja Vogel kolaroi selkäydinvamman.  *Turun Sanomat*, 28.6.2018, s. 23.
11. ↑  Olympiavoittaja halvaantui pysyvästi vakavassa onnettomuudessa: "Tämä on ihan paskaa, ei sitä voi muuten ilmaista" *Ilta-Sanomat*.  7.9.2018. Viitattu 7.9.2018.

Aiheesta muualla
----------------

* Kristina Vogelin viralliset sivut (saksaksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |